کاروبار کھولیں یا بند رکھیں؟ سندھ کے تاجر تذبذب کا شکار
حکومت سندھ کی جانب سے کاروبار کھولنے کی مشروط اجازت کے باوجود تاجر رہنماؤں کے خدشات برقرار ہیں۔ تاجروں کا کہنا ہے کہ حکومت نے ایس او پیز اس قدر سخت بنائی ہیں کہ ان پر عمل کرتے ہوئے کاروبار کھولنا ناممکن ہے۔
کراچی — سندھ کے دارالحکومت کراچی میں لاک ڈاؤن کے دوران دکانیں اور کاروبار کھولنے کے الزام میں بدھ کو چھ دکان داروں کو گرفتار کیا گیا تھا۔ ان افراد کے خلاف ہنگامہ آرائی، تشدد، دفعہ 144 کی خلاف ورزی اور کار سرکار میں مداخلت کے الزامات کے تحت مقدمہ درج کیا گیا ہے۔ عدالت نے گرفتار تاجر رہنماؤں کو جیل بھیجنے کا حکم دے دیا ہے۔ پولیس کے مطابق ان تاجروں نے حکومت کی جانب سے لاک ڈاؤن کے اعلان کے باوجود غیر قانونی طور پر دکانیں اور کاروباری مراکز کھولے تھے اور دیگر لوگوں کو بھی اس عمل پر اکسایا تھا۔ اسی صورتِ حال کے پیشِ نظر بعض تاجر تنظیموں نے دھمکی دی ہے کہ وہ یکم رمضان سے حکومتی پابندیوں کو خاطر میں نہ لاتے ہوئے دکانیں کھولیں گے اور کاروبار شروع کریں گے۔ سندھ کی صوبائی حکومت نے لاک ڈاؤن کے دوران ہفتے میں چار روز مخصوص اوقات میں کاروبار کھولنے کی مشروط اجازت دینے کا فیصلہ کیا ہے۔ وزیر اعلیٰ ہاؤس کے ترجمان کے مطابق تاجر حضرات اپنے کاروبار پیر سے جمعرات تک صبح نو سے تین بجے کے درمیان کھول سکیں گے جب کہ اشیائے خور و نوش کی دکانیں شام پانچ بجے تک کھلی رہیں گی۔ اسی طرح ریستورانوں سے کھانے کی ڈیلیوری کے اوقات کار شام پانچ سے رات 10 بجے تک مقرر کیے گئے ہیں۔ تاہم سحری کے اوقات میں ہوم ڈیلیوری سروس کی اجازت نہیں ہو گی اور رمضان میں لاک ڈاؤن شام پانچ بجے سے شروع ہو گا۔ وزیرِ اعلیٰ سندھ سید مراد علی شاہ نے کہا ہے کہ محکمۂ داخلہ کی طرف سے کاروباری سرگرمیوں سے متعلق ایس او پیز اور نوٹی فکیشن جاری کیا جا رہا ہے۔ حکومت سندھ کی جانب سے کاروبار کھولنے کی مشروط اجازت کے باوجود تاجر رہنماؤں کے خدشات برقرار ہیں۔ کراچی کے چھوٹے تاجروں کی تنظیم 'اسمال ٹریڈز ایسوسی ایشن' کے صدر محمود حامد نے وائس آف امریکہ کو بتایا کہ حکومت نے کاروبار کھولنے کی ایس او پیز اس قدر سخت بنائی ہیں کہ ان پر عمل کرتے ہوئے کاروبار کھولنا ناممکن ہے۔ ان کے بقول حکومت اور بعض تاجروں کے درمیان طے شدہ ایس او پیز کے مطابق مارکیٹ میں کاروبار کے لیے دکانوں کے شٹر کھولنے کی اجازت نہیں ہو گی، صرف آن لائن خرید و فروخت کی جا سکے گی۔ اسی طرح مختلف مارکیٹوں کو 13 سیکٹرز میں تقسیم کر کے انہیں روٹیشن پالیسی کی بنیاد پر کھولا جائے گا جب کہ تمام بازار شام پانچ بجے بند کر دیے جائیں گے۔ محمود حامد اور ان کی تنظیم میں شامل تاجروں کو اعتراض ہے کہ کپڑے، ہوزری، پلاسٹک اور اس سے ملتے جلتے دیگر کاروباروں میں آن لائن خریداری ممکن نہیں۔ اس لیے یہ تصور ان کے خیال میں خام خیالی کے سوا کچھ نہیں۔ انہوں نے دعویٰ کیا کہ تاجر تنظیمیں مارکیٹی کھلنے پر رش اور بھیڑ کے بجائے نظم و نسق کے ساتھ خریداری یقینی بنانے کی ہر ممکن کوشش کریں گی۔ محمود حامد نے کہا کہ حکومت کو یہ تجویز دی گئی تھی کہ وہ ایک ہفتے کے لیے آزمائشی بنیادوں پر کاروبار کھول کر دیکھ لیں۔ اگر مارکیٹ انتظامیہ نظم و نسق قائم کرنے میں ناکام رہے تو حکومت انہیں بند کر سکتی ہے۔ لیکن ان کے بقول حکومت نے یہ تجاویز نہیں مانیں اور اب تاجروں کو مزید نقصان برداشت کرنا پڑے گا۔ محمود حامد نے کہا کہ گزشتہ 30 روز سے جاری لاک ڈاون کے باعث چھوٹے کاروباری حضرات شدید مالی مشکلات کا شکار ہیں۔ دوسری جانب لاک ڈاؤن کے حوالے سے مختلف تاجر تنظیمیں بھی تقسیم نظر آتی ہیں۔ کراچی تاجر اتحاد کے صدر اور معروف تاجر رہنما عتیق میر کا کہنا ہے کہ حکومت نے تیکنیکی طور پر دکانیں کھولنے اور کاروبار کرنے سے منع ہی کر رکھا ہے۔ ایسے میں کاروبار کھولنے کی بات نا ممکن ہے۔ لیکن ان کی تنظیم لاک ڈاؤن کے فیصلے کی مزاحمت کا کوئی ارادہ نہیں رکھتی۔ وائس آف امریکہ سے گفتگو کرتے ہوئے عتیق میر نے کہا کہ حکومت اگر تاجروں سے اپنے فیصلے منوا رہی ہے تو اسے تاجروں کی مدد بھی کرنی چاہیے۔ انہیں ٹیکسوں میں چھوٹ دی جائے اور دیہاڑی دار افراد کو مالی امداد بھی پہنچائی جائے واضح رہے کہ کراچی میں لگ بھگ ساڑھے چھ ہزار چھوٹی بڑی مارکیٹوں میں سات لاکھ سے زائد دکانیں ہیں جن میں سے بیشتر لاک ڈاؤن کی وجہ سے بند ہیں۔ سندھ حکومت کا کہنا ہے کہ کاروباری سرگرمیاں محدود کرنے کا فیصلہ کرونا کے بڑھتے ہوئے کیسز کے پیشِ نظر کیا جا رہا ہے۔ صوبے میں کرونا وائرس کے مریضوں کی مجموعی تعداد جمعے کو چار ہزار کے قریب جا پہنچی ہے۔ رمضان کی آمد کے پیشِ نظر حکومت سندھ نے یہ اعلان بھی کیا ہے کہ مساجد میں نماز تراویح کے اجتماعات منعقد کرنے کی اجازت نہیں ہو گی۔ بلکہ صرف تین سے پانچ افراد ہی مسجدوں میں تراویح ادا کر سکیں گے۔ جمعرات کو رات گئے جاری کردہ بیان میں وزیر اعلیٰ سندھ کا کہنا تھا کہ اگر بڑے اجتماعات سے گریز نہ کیا گیا تو یہ وبا بہت تیزی سے پھیلے گی۔ وزیر اعلیٰ سندھ نے کہا کہ انہوں نے اس معاملے پر صدر مملکت سے بھی فون پر بات کی ہے اور ماہرین کے مطابق اگلے 15 دن بہت اہم ہیں اس لیے ان دنوں میں لاک ڈاؤن کو مزید سخت کیا جائے گا۔